奉貢殿山亭奉詔觀橙
作者：胡宿
朝代：宋

paragraphs: 弄色金橙熟，朝元玉軑襄。
寶奩登美實，齋蹕駐清光。
高葉參雲碧，繁苞壓樹黄。
鮮明當早旭，採摘有新霜。
原廟已云薦，大家猶未嘗。
分頒顔在咫，捧拜手盈香。
凡果深何幸，孤根遠見將。
五行含戊己，二水出瀟湘。
來植清琳館，叨升白璧堂。
更依仙掌側，日夕近芬芳。